b'\n_START_ARTICLE_\nSesenanda\n_START_SECTION_\nBiografia\n_START_PARAGRAPH_\nEl 28 de juliol de l\xe2\x80\x99any 996,  Sesenanda es va presentar davant els comtes de Barcelona, Ramon Borrell i Ermessenda, que es trobaven a Sant Cugat del Vall\xc3\xa8s juntament amb la seva cort i una multitud de fidels procedent dels voltants. La dona volia posar-los al corrent  d\xe2\x80\x99una disputa que tenia ella amb un home anomenat Bonfill Sindered, que li prenia per la for\xc3\xa7a els delmes d\xe2\x80\x99un alou situat al castell d\xe2\x80\x99\xc3\x92dena i tamb\xc3\xa9 a Serra\xc3\xafma. Sesenanda els digu\xc3\xa9 que era v\xc3\xaddua d\xe2\x80\x99Unifred, fill de Sanl\xc3\xa0, i que el seu marit, abans de morir, havia fet testament deixant-li els b\xc3\xa9ns, encara que alguns d\xe2\x80\x99ells, com unes vinyes plantades davant de la fortalesa d\xe2\x80\x99Odena, li les havia donat en vida com es podia comprovar a trav\xc3\xa9s de diferents documents._NEWLINE_Les terres en litigi estaven formades per terres cultivades, moltes vinyes, terres ermes, hortes amb arbres fruiters, solars dins el castell d\xe2\x80\x99\xc3\x92dena, boscos, cases, algunes amb corts i columbaris, terres regades per fonts d\xe2\x80\x99aigua, torres de guaita, molins, un dels quals era al costat del riu \xc3\x92dena,  i en el cas de les terres situades al comtat de Manresa, al terme de Serra\xc3\xafma, l\xe2\x80\x99esgl\xc3\xa9sia de Sant Mart\xc3\xad amb els seus delmes i prim\xc3\xadcies._NEWLINE_El comte de Barcelona estudi\xc3\xa0 la situaci\xc3\xb3 de les propietats motiu de querella, i segons els consells dels jutges conced\xc3\xad i ratific\xc3\xa0 solemnement que Sesenanda era la leg\xc3\xadtima propiet\xc3\xa0ria dels alous que havien pertangut a Unifred. Els alous de Sesenanda eren les terres lliures i franques que les fam\xc3\xadlies pageses havien adquirit a la Catalunya Vella durant l\xe2\x80\x99\xc3\xa8poca de la repoblaci\xc3\xb3 dels segles IX i X._NEWLINE_El comte de Barcelona especific\xc3\xa0 que, tant Unifred com el seu pare Sanla, havien treballat  sota el vassallatge i el subsidi dels avantpassats de Ramon Borrell.  Tamb\xc3\xa9 va establir que qualsevol amena\xc3\xa7a o intent d\xe2\x80\x99anar contra la propietat de la dona injuriada seria castigat pel comte amb una multa de 5 lliures d\xe2\x80\x99or. El judici acab\xc3\xa0 amb una reflexi\xc3\xb3 dels jutges sobre la possessi\xc3\xb3 de delmes i prim\xc3\xadcies i la finalitat d\xe2\x80\x99aquestes c\xc3\xa0rregues._NEWLINE_El document  que recull la sent\xc3\xa8ncia comtal est\xc3\xa0 signat per Ramon Borrell, comte i marqu\xc3\xa8s, que posa la seva signatura aut\xc3\xb2grafa reafirmant-se amb tot all\xc3\xb2 escrit. Tamb\xc3\xa9 firmen la comtessa Ermessenda i diversos nobles i  jutges.'